L'Ajuntament de Gandia impulsa l'Oficina de Projectes Europeus, un nou servei municipal dirigit a ciutadania i empreses
18 febrer 2022

## L'Ajuntament de Gandia impulsa l'Oficina de Projectes Europeus, un nou servei municipal dirigit a ciutadania i empreses18 febrer 2022Última actualització: 18 febrer 2022

![](../gestion/img/15607d6c667ae6dcfcb11d156db1fc482c3aa35b6e8a38ef1308162171b39af3.jpg)  
  

Urbalab va acollir ahir l'acte de presentació d'un nou servei engegat per l'Ajuntament de Gandia, l'oficina de Projectes Europeus i que va comptar amb les intervencions de l'alcalde de la ciutat, José Manuel Prieto; els regidors de Smart City i Projectes Europeus, Vicent Mascarell i Alícia Izquierdo; el president de FAES, Juan Pablo Tur; i tècnics municipals encarregats del projecte.  
Unes 65 persones, entre representants d'empreses de diversos sectors, empreses susceptibles d'oferir solucions i serveis a altres empreses en el marc d'aquestes ajudes i associacions empresarials van voler conéixer de primera mà el funcionament d'aquesta iniciativa.

L'Oficina de projectes Europeus és un servei municipal creat amb l'objectiu de facilitar la participació dels sectors estratègics i de la societat civil en projectes i oportunitats de finançament en l'àmbit europeu. Aquesta està impulsada des de l'Àrea de Smart City - Projectes Europeus de l'Ajuntament de Gandia amb motiu de l'arribada imminent dels Fons Europeus Next Generation en el marc del Pla de Transformació, Recuperació i Resiliència d'Espanya.

Durant l'encontre s'ha explicat que l'oficina treballa a dos nivells: des de l'Ajuntament treballa per a la promoció de la captació de finançament per al desenvolupament de projectes de ciutat. D'altra banda, col·labora amb cadascuna de les àrees municipals per aconseguir una Gandia verda, sostenible i més eficient mitjançant l'ús de les noves tecnologies. Des que l'oficina es va posar en marxa el passat mes de juliol, s'han presentat projectes en diferents convocatòries de subvenció i s'està treballant en altres dels àmbits de la mobilitat, regeneració urbana i medi ambient i turisme.

L'objectiu final d'aquesta és aconseguir el creixement de l'economia i la transformació de la ciutat cap a una societat moderna, digital, verda e inclusiva. En un nivell públic també presta un servei especialitzat en la divulgació dels Fons Next Generation dirigit a Ciutadania i Empreses.

Durant l'acte, **José Manuel Prieto** va declarar que "_és vital que les administracions públiques faciliten la participació dels sectors estratègics i de la societat civil en els projectes i les oportunitats de finançament aparellades a aquests fons europeus, i per això hem donat absoluta prioritat a aquest servei_" i va destacar que la primera d'aquestes ajudes ja ha arribat a la nostra ciutat 1'4 milions d'euros per a impulsar la competitivitat i la innovació en el Centre Històric Comercial.  
L'alcalde va afirmar que aquestes ajudes enfortiran l'economia i facilitaran la transformació cap a una societat moderna i es va reafirmar en què tant el teixit empresarial com la ciutadania ajudaran a assolir els reptes que plantegen els NextGeneration.

Per finalitzar la seua intervenció Prieto va manifestar la seua convicció del fet que amb aquests fons milloraran el sistema empresarial i productiu al tems que s'estableixen col·laboracions públic-privades i aliances per recuperar i enfortir les empreses.

Per la seua banda, **Vicent Mascarell** va destacar que "_els grans avanços que ha fet aquesta ciutat s'han produït gràcies a les inversions provinents d'Europa_" i destacat que l'oficina estarà a l'abast de tots els emprenedors que vullguen desenvolupar els seus projectes basant-se en l'esperit de la innovació i la sostenibilitat.

Finalment, **Alícia Izquierdo** va incidir en el fet que les prioritats d'aquest fons contemplen que els projectes han de ser transversals i basats en l'ecologia i l'àmbit digital amb l'objectiu que el 30% de qualsevol actuació tinga sempre en compte els objectius de Desenvolupament Sostenible.

**Oficina de projectes europeus**  
L'oficina de projectes europeus té la seu a l'edifici de Polítiques Econòmiques Comerç i Innovació al carrer Vicent Ferrer, nº 6. El seu horari d'atenció és, a través de cita prèvia, els dimarts de 10 a 13 hores i els dijous per telèfon o correu electrònic proyectoseuropeos@gandia.org i també assessora de manera on-line.

L'organisme realitza un seguiment de convocatòries de subvenció; divulga i informa al voltant de les línies de finançament europeu a través de la pàgina web [www.smartcitygandia.com/oficinaeu](http://www.smartcitygandia.com/oficinaeu) i del canal propi de Telegram; assisteix tècnicament en els processos administratius de la sol·licitud de l'ajuda i orientació de les propostes candidates; intermèdia amb els agents que ofereixen recursos clau; i crea una agenda d'esdeveniments sobre finançament europeu i dinamització de la informació en l'entorn, entre altres activitats.

[Twittear](https://twitter.com/share)